สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันที่ 27 มีนาคม 2558
27 มี.ค. 2558

ผู้สื่อข่าวรายงานว่า ดัชนี S&amp;P/ASX 200 ตลาดหุ้นออสเตรเลียปิดดีดตัวขึ้นในวันนี้ เนื่องจากนักลงทุนหยุดเทขาย ภายหลังจากที่ตลาดร่วงหนักสุดในรอบ 3 เดือนเมื่อวันพฤหัสบดี
โดยดัชนี S&amp;P/ASX 200 บวก 40.80 จุด หรือ 0.69% ปิดที่ 5,919.90 จุด ดัชนี ALL ORDINARIES ตลาดหุ้นออสเตรเลียปิดวันนี้ที่ 5,888.90 จุด เพิ่มขึ้น 39.20 จุด หรือ 0.67%
สำหรับดัชนีนิกเกอิตลาดหุ้นโตเกียวปิดร่วงลงแตะระดับต่ำสุดในรอบเกือบ 2 สัปดาห์ในวันนี้ เนื่องจากแรงบวกในช่วงเช้าได้ถูกสกัดด้วยแรงเทขายที่เกี่ยวข้องกับสัญญาล่วงหน้า
สำนักข่าวเกียวโดรายงานว่า ดัชนีนิกเกอิร่วงลง 185.49 จุด หรือ 0.95% ปิดที่ 19,285.63 จุด ซึ่งเป็นระดับต่ำสุดนับตั้งแต่วันที่ 16 มี.ค.
ขณะที่ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ปรับตัวขึ้น เนื่องจากนักลงทุนยังมีมุมมองที่เป็นบวกเกี่ยวกับแนวโน้มเศรษฐกิจประเทศ จากการที่รัฐบาลจีนได้เร่งโครงการในต่างประเทศหลายโครงการ เพื่อหนุนการขยายตัวของเศรษฐกิจ
ทั้งนี้สำนักข่าวซินหัวรายงานว่า ดัชนีเซี่ยงไฮ้คอมโพสิตบวก 9.00 จุด หรือ 0.24% ปิดที่ 3,691.10 จุด
โดยดัชนีคอมโพสิตตลาดหุ้นเกาหลีใต้ปรับตัวลง 0.14% เนื่องจากนักลงทุนต่างชาติเทขายหุ้น จากกระแสความกังวลว่าเหตุการณ์ตึงเครียดในเยเมนจะกระทบการส่งออกน้ำมันดิบในภูมิภาค ขณะที่เงินวอนแข็งค่าเมื่อเทียบดอลลาร์สหรัฐ ดัชนีคอมโพสิตตลาดหุ้นเกาหลีใต้ (KOSPI) ปรับตัวลง 2.76 จุด หรือ 0.14% ปิดที่ 2,019.80 จุด โดยมีปริมาณการซื้อขายปานกลาง 442.6 ล้านหุ้น มูลค่า 5.04 ล้านล้านวอน (4.56 พันล้านดอลลาร์) โดยมีหุ้นลบมากกว่าหุ้นบวกในสัดส่วน 445 ต่อ 368
โดยดัชนีฮั่งเส็งตลาดหุ้นฮ่องกงปิดขยับลงในวันนี้ โดยภาวะการซื้อขายอ่อนแรงลง หลังจากที่ตลาดเปิดทำการในแดนบวก ขณะที่ตลาดหุ้นในภูมิภาคเคลื่อนไหวอย่างไร้ทิศทาง โดยสถานการณ์ในตะวันออกกลางที่ทวีความรุนแรงขึ้นได้ปกคลุมบรรยากาศการซื้อขายดัชนีฮั่งเส็งลดลง 10.88 จุด หรือ 0.04% ปิดที่ 24,486.20 จุด